ASTANA - Türk dünyasının və xeyir işlərin astanası
Ana Səhifə - ƏDƏBİYYAT - ASTANA - Türk dünyasının və xeyir işlərin astanası
...Bu gün 20 yaşı tamam olur. Bəzəyi-düzəyi, gözəliyi göz oxşayır. Görənləri heyran qoyur. Bu kiçik yaşıyla Meqapolisin ən gözəl şəhərinə çevrilib. 1996-cı ilə qədər hələ Akmola kimi tanınan, 1999-cu ildə UNESKO-nun “Sülh şəhəri” adlandırılan Astana...
Ərazisi 722 kvadrat kilometr olan Astana şəhərinin qışı kəskin kontinental, yayı isə bəzən çox isti olur. Asiya qitəsinin bu şimal şəhərində demək olar ki, 6 ayında qış mövsümü hökm sürür. Şəhəri iki hissəyə - sağ və sol sahilə bölən Yesil çayı həm də Astananın su təchizatını təmin edir. 1998-ci ildə təməli qoyulanda bu səhra şəhərində tək-tək ağaclar gözə dəyirdi. Şəhər ətrafı isə seyrək ağcaqayın və qovaq meşələri ilə əhatə olunmuşdu. Bugünkü yaradılan yaşıl oazis şəhəri yayda və yazda yaşıllıqlar məskəninə çevirir.
Hər gün, hər ay dəyişən Meqapolisin - gənc şəhərin baş memarı yaponiyalı Kişo Kurakava və britaniyalı Norman Fosterdir. Çoxları bilmir ki, Astananın baş planı hazırlananda Kişo Kurokava Şərq fəlsəfəsindən faydalanıb. Bir növ Göyün Yer ilə olan harmoniyasının və təsirinin gücündən hər zaman müsbət enerji alınması üçün təqribən 2 kolometr uzunluğunda olan yolun bir başında prezident iqamətgahı Ak Ordanın, digər başında isə dünyada yeganə nəhəng çadır olan “Xan şatır” kompleksinin tikilməsini məqsədəuyğun bilib. Fəlsəfə dilində şəhərin belə yerləşməsi simbotik adlanır. Bəlkə də elə bu fəlsəfi hesablamaya görə də bu gün Astana şəhərinə düşən hər kəs özünü rahat hiss edir. Yerli sakinlər 2 kilometrlik bu ərazidəki yayda yaşıl, qışda qarlı xiyabanda gəzərkən həqiqətən də insanı rahatlandıran bir qüvvə olduğuna inanırlar.
Və şəhərin gözəl komplekslərindən danışarkən mütləq Qazaxıstan prezidenti Nursultan Nazarbayevin təşəbbüsü ilə tikilən “Bayterek”in də adını çəkmək lazımdır. 97 metr hündürlüyü olan "Bayterek" kompleksi şəhərin 1997-ci ildə paytaxt statusu almasını simvolizə edir. Bu kompleks həm də yeni pöhrə vermiş ağacı, dövlətçiliyi və dərin tarixi kökləri ehtiva edir. Kompleksin üstündəki yumurtaya bənzər fiqur yurdçuluğun, köçəriliyin, ətrafındakı göyə uzanan çıxıntılar tac formasında olmaqla, əbədiliyin nişanəsidir.
Qazaxların qonağı olanlar mütləq at ətindən hazırlanan yeməkləri dadmalıdırlar. Əsasən köçərilik həyatının əlamətlərini bu günə qədər özündə saxlayan qazaxların mətbəxini “Beşbarmaq”sız təsəvvür etmək mümkün deyil. Bizim xəngəl üçün yaydığımız yuxaları onlar dörd və ya iki hissəyə bölüb içərisində at əti qaynayan iri qazanlara tökürlər. Üstünə isə iri doğranmış soğan əlavə edirlər. Daha sonra sudan çıxarılan "Beşbarmak xəngəli iri ət parçaları ilə süfrəyə verilir. Çayı isə südlə qarışdırıb içirlər.
Təsadüfi deyil ki, Nursultan Nazarbayevin dünya durduqca yaşayacaq övladı - Astana şəhəri öz 20 illik gənclik yaşını ELBAŞInın doğum günündə 6 iyulda qeyd edir. Bu gün Nursultan Nazarbayevin də 78 yaşı tamam olur. Nursultan Nazarbayev bu müdriklik yaşında, ömrünün bu gözəl çağında, həm də dünyada öz adı, əməlləri ilə tanınan bir türk oğludur! Nursultan Nazarbayev Avrasiya regionunda ən gözəl bir şəhər yaratdı. Nə qədər ki, dünyanın düzəni pozulmayıb, nə qədər ki Yer üzündə həyat var, ümummilli lider Heydər Əliyevin arzuladığı kimi, Astana Türk dünyasının və xeyir işlərin astanası olacaq!